FI Euroopan unionin virallinen lehti CE 88/234

(2004/C 88 E/0237)

KIRJALLINEN KYSYMYS E-0845/04

esittäjä(t): Giorgio Celli (Verts/ALE) komissiolle

(19. maaliskuuta 2004)

Aihe: ”Hoitolaitoksen” rakentaminen Es Salobrarin — Es Trencin kosteikkoalueelle Mallorcalla

Baleaarien itsehallintoalueen hallitus hyväksyi 22. joulukuuta 2003 budjettilain liitteenä olevaan verotuksellisia ja hallinnollisia toimenpiteitä koskevaan lakiin sisältyneen lisämääräyksen, jolla mallorcalaisen Camposin kunnan viranomaisille annetaan lupa rakentaa ”hoitolaitos” Es Salobrarin — Es Trencin kosteikkoalueelle. Rakennettava pinta-ala on 70 000 m2. Määritelmän ”hoitolaitos” taakse kätkeytyy todellisuudessa entisen kylpylälaitoksen rakennuspinta-alan laajentaminen loistohotellin rakentamista varten. Rakennuttaja on saksalainen Dieter Steymachec.

Vaikutukset ympäristöön ja maisemaan ovat erittäin rankat. Kosteikko on ympäristöltään hyvin arvokas ja kaikkein ainutlaatuisimpia luontoalueita koko Mallorcan saarella. Pienellä hyvin säilyneellä rannikkoalueella on lähekkäin 17 erilaista luontotyyppiä. Muuttolinnuille, erityisesti jänkäsirriäisille, se on tärkeä pysähdyspaikka ja se on pitkäjalkojen, avosettien, mustajalkatyllien, sardiniankerttujen tai paksujalkojen pesimispaikka. Kosteikko on julistettu luontotyyppidirektiivin 92/43/ETY (1) ja lintudirektiivin 79/409/ETY (2) mukaiseksi erityssuojelualueeksi (N:o 198709) ja yhteisön tärkeänä pitämäksi alueeksi (N:o 200007).

Tietääkö komissio tästä hankkeesta?

Koska kyse ei ole yleisen edun mukaisesta ensisijaisesta hankkeesta, miten Natura 2000 -verkostoon kuuluvalle alueelle voidaan myöntää rakennuslupa?

Mihin toimiin komissio aikoo ryhtyä suojellakseen kyseistä kosteikkoa ja hankkeen siirtämiseksi tarvittaessa muulle alueelle?

Voiko komissio ilmoittaa onko hankkeelle myönnetty yhteisön rahoitusta?

Margot Wallströmin komission puolesta antama vastaus

(30. huhtikuuta 2004)

Komissio ei ole tietoinen arvoisan parlamentin jäsenen mainitsemasta hankkeesta eli terveydenhoitoon liittyvän hoitolaitoksen rakentamisesta Es Salobarin — Es Trencin kosteikkoalueelle Mallorcan eteläosaan, mikä voisi johtaa loistohotellin rakentamiseen alueelle.

Komissio on varmistanut, että arvoisan parlamentin jäsenen mainitsema alue on luokiteltu lintujen suojelualueeksi luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY (3) 4 artiklan perusteella.

On myös huomattava, että Espanjan viranomaiset ovat ehdottaneet kyseistä 1 442 hehtaarin suuruista Es trenc — Salobrar de Campos ES0000037 -aluetta yhteisön tärkeänä pitämäksi alueeksi, joka mahdollisesti sisällytetään Natura 2000 -verkostoon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (4) perusteella.

Komissio on ottanut yhteyttä Espanjan viranomaisiin kysyäkseen heidän havaintojaan yllä mainittujen direktiivien täytäntöönpanosta kyseisessä asiassa ja selvittääkseen sen, onko kyseisellä hankkeella mahdollisesti merkittävä vaikutus mainittuun alueeseen direktiivin 92/43/ETY kannalta, missä tapauksessa on sovellettava sen 6 artiklassa säädettyä menettelyä.

Perussopimusten valvojana komissio toteuttaa joka tapauksessa tarvittavat toimenpiteet sen varmistamiseksi, että asiassa noudatetaan yhteisön lainsäädäntöä.

Lisäksi huomautetaan, että terveydenhuoltoon tehtävät investoinnit jäävät Euroopan aluekehitysrahaston (EAKR) yhteisrahoituksen ulkopuolelle tavoite 2 -alueilla. Sen sijaan hotelli- ja matkailualan yrityksille voidaan myöntää tukea kyseisestä rahastosta.

(1) EYVL L 206, 22.7.1992, s. 7.

(2) EYVL L 103, 25.4.1979, s. 1.

(3) EYVL L 103, 25.4.1979.

(4) EYVL L 206, 22.7.1992.